РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/278-21

2. јул 2021. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 30. ЈУНА 2021. ГОДИНЕ

Седница је почела у 13,10 часова.

Седницом је председавао Ивица Дачић, председник Народне скупштине и председник Одбора за права детета.

Седници су присуствовали чланови Одбора: академик Муамер Зукорлић, потпредседник Народне скупштине, Јелена Мијатовић, заменик председника Одбора, Јелена Обрадовић, Наташа Ивановић, Дубравка Филиповски, Миланка Јевтовић Вукојичић, Милијана Сакић, Илија Животић и Загорка Алексић.

Седници су присуствовали заменици одсутних чланова Одбора: Весна Стамболић (Никола Лазић, члан), Драгана Бранковић Минчић (Милија Милетић, члан), Рајка Матовић (Мисала Праменковић, члан), др Весна Ивковић (проф. др Александра Павловић Марковић, члан), др Емеше Ури (Розалија Екрес, члан) и Бранимир Јовановић (Данијела Вељовић, члан)

Седници Одбора нису присуствовали: др Владимир Орлић, Стефан Кркобабић, Радован Тврдишић, Марија Јевђић и Елвира Ковач, потпредседници Народне скупштине, као ни следећи чланови Одбора: Јелисавета Вељковић и Мирсад Хоџић, нити њихови заменици.

Седници су присуствовали представници Министарства за бригу о породици и демографију и то: Милка Миловановић Минић, државни секретар министарства и Мирјана Врачевић, шеф кабинета министра за бригу о породици и демографију, као и проф. др Славица Ђукић Дејановић, специјални саветник председника Владе за имплементацију Циљева одрживог развоја Агенде 2030, члан Савета за права детета и председник Управног одбора Пројекта „Подстицајно родитељство кроз игру“.

На предлог председника Одбора, једногласно (16 гласова „за“) је усвојен следећи:

Д н е в н и р е д:

1. Обележавање месеца родитељства.

**Прва тачка дневног реда -** Обележавање месеца родитељства.

У дискусији су учествовали чланови и заменици чланова Одбора: Ивица Дачић, председник Одбора, академик Муамер Зукорлић, потпредседник Народне скупштине и члан Одбора, Дубравка Филиповски, Загорка Алексић, Илија Животић, Миланка Јевтовић Вукојичић, Јелена Обрадовић, чланови Одбора и Весна Стамболић и др Весна Ивковић, заменици члана Одбора, као и Милка Миловановић Минић, државни секретар Министарства за бригу о породици и демографију и проф. др Славица Ђукић Дејановић, специјални саветник председника Владе за имплементацију Циљева одрживог развоја Агенде 2030.

Председник Одбора је, на самом почетку, изразио задовољство што је седница Одбора за права детета посвећена обележавању јуна - месеца родитељства, истакавши да месец родитељства почиње 1. јуна и да се тај датум обележава као Међународни дан родитеља, као и да на овај исти датум многе државе света обележавају и Дан деце. Подсетио је присутне да је Међународни дан родитеља установљен 2012. године, Резолуцијом Генералне скупштине Уједињених нација, уз знак захвалности родитељима широм света за њихову несебичну посвећеност деци и бригу о њима, као и да се овом Резолуцијом у први план ставља одрастање детета у породичном окружењу у којем се негују љубав и разумевање. Поред тога, председник Одбора је поменуо и да Конвенција Уједињених нација о правима детета признаје принцип да родитељи имају заједничку одговорност у подизању и развоју детета и да је њихово право и дужност да се старају о детету, као и да се у Конвенцији истиче да је управо породична средина та која обезбеђује најбољу заштиту и негу детета и представља важан гарант остваривања права детета, те да је одговорност државе да подржи родитеље и породице у испуњавању своје дужности према деци. Председник је изнео констатацију да брига о здрављу популације управо почиње бригом о родитељима који имају одлучујући утицај на развој деце, здравље и успех будућих генерација, те да је неопходно ојачати породицу и подржати родитеље у њиховој главној улози, а то је да буду добри родитељи својој деци. Обраћајући се присутнима, председник је нагласио да је заједнички задатак свих да се омогући стварање најподстицајнијег окружења које ће допринети да што више родитеља у нашој земљи оствари предуслове за стварање чврстих темеља који ће створити здраву породичну атмосферу за раст и развоје деце. С тим у вези, указао је на неопходност да се државне политике, посебно оне које се односе на социјалну заштиту, здравствени систем, просвету и образовање, креирају на начин да оснаже родитељство и омогуће подржавајуће окружење за породице са децом. Такође је истакао важност подршке родитељима у периоду раног узраста деце, кроз унапређење интерсекторске подршке родитељству, уз посебан осврт на локалне самоуправе, што је препознато као ефикасан пут који води смањивању социјалних неједнакости и одрживог развоја друштва. Наиме, посебно је нагласио да Одбор први пут обележава јун као месец родитељства, како би се скренула пажња јавности на потребе родитеља и искористио прилику да додатно истакне да се у јуну, у месецу родитељства, на дневном реду седнице Народне скупштине разматрао Предлог закона о изменама и допунама закона о финансијској подршци породици са децом, чије се усвајање очекује, као и да је овај Предлог закона био предмет разматрања и на седници Одбора. На крају, председник Одбора је истакао важност подизања свести о значају улоге родитеља у животу и развоју деце и изразио намеру да се са ове седнице пошаље јасна порука о подједнакој важности задовољавања потреба и добробити родитеља и деце.

У уводном излагању, испред Министарства за бригу о породици и демографију, обратила се Милка Миловановић Минић, државни секретар министарства, као и проф. др Славица Ђукић Дејановић, специјални саветник председника Владе и председник Управног одбора Пројекта „Подстицајно родитељство кроз игру“.

На почетку уводног обраћања Милка Миловановић Минић се захвалила председнику и члановима Одбора што су препознали значај заједничког ангажовања на унапређењу бриге о родитељима и што су ову посебну седницу Одбора посветили месецу родитељства. Напоменула је да УНИЦЕФ, већ трећу годину за редом, на глобалном нивоу, обележава месец родитељства, те да је ове године постављено као циљ подизање свести о важности очувања менталног здравља и снаге родитеља и старатеља. Информисала је присутне да Министарство координира радом Пројекта „Подстицајно родитељство“, који спроводити УНИЦЕФ у Републици Србији уз подршку Владе Републике Србије и ЛЕГО Фондације од 2019. године и да је планирано да се имплементационе активности спроводе до 2024. године. Појаснила је да су циљна група пројекта деца узраста од нула до шест година и њихови родитељи, односно старатељи, а да је обухват за Републику Србију укупно 60 хиљада породица у 33 општине, као и да се активности спроведе у пет градова, и то: у Нишу, Новом Саду, Новом Пазару, Бору, Врању и београдској општини Палилула. Нагласила је да пројекат „Подстицајно родитељство“, има за циљ да ојача мрежу интегрисане подршке у области раног развоја деце кроз унапређење квалитета услуга подршке деци у раном узрасту, њиховим родитељима, као и њиховим старатељима. Објаснила је да је Министарство за бригу о породици и демографију иницирало конституисање Националног управног одбора Пројекта, као интерсекторског тела, у чијем раду учествују представници Министарства просвете, науке и технолошког развоја, Министарства здравља, Министарства за рад, запошљавање, борачка и социјална питања, Министарства за државну управу и локалну самоуправу и Сталне конференције градова и општина. С тим у вези, посебно је нагласила да Министарство, уз велику помоћ и подршку председнице Управног одбора пројекта и специјалне саветнице председника Владе, госпође Славице Ђукић Дејановић, подржава рад националног интерсекторског тела које укључује сва поменута релевантна министарства и прати увођење Програма подршке родитељства у шест општина и градова, кроз три сектора: здравље, образовање, социјалну заштиту и кроз политике и буџете јединица локалних самоуправа. Поред осталог, најавила је да ће, 2. јула 2021. године, у оквиру месеца родитељства, представници Министарства, УНИЦЕФ-а и Одбора за права детета обићи Нови Пазар и разговарати о првим утисцима и резултатима реализованих пројектних активности са представницима градске управе и практичарима у области раног развоја и система здравља, образовања и социјалне заштите, са родитељима, као и са представницима организација цивилног друштва. Нагласила је да је период раног развоја период неограничених могућности за свако дете и да уз адекватан подстицај, заштићено здравље, добру исхрану, квалитетне и подстицајне односе са родитељима и старатељима, доступне прилике за учење кроз игру и истраживање, свако дете може да досегне свој максимални развојни потенцијал. Поред тога, изнела је податак да наука у области раног развоја има доказе о утицају окружења на развој мозга малог детета, као и о томе колико креирањем стимулативних услова за раст и развој може да се утиче на судбину сваког појединачног детета, целих генерација и друштва у целини, додајући да су политике раног развоја најделотворније политике за смањење социјалних неједнакости, за превенцију различитих облика насиља, али и за одрживи развој. Наиме, изразила је задовољство чињеницом да је Министарство потпуно окренуто агенди да се улагањем у добробит родитеља, њихово емоционално благостање и родитељске компетенције, заправо улаже у развој породице, уз констатацију да је кључно да подршка родитељима буде уграђена у системска решења, да буде стандардизована и да досегне свако дете, а посебно децу из рањивих популационих група. Напомињући да је брига за добробит деце, кроз подршку родитељства, апсолутно интерсекторска тема,нагласила једа сви системи на које се родитељ ослања на путу одрастања и свог родитељства, треба да приоритетизују рад са родитељима и подршку родитељима и то од породилишта, преко патронажне службе, педијатријске службе, па све до система социјалне заштите на које се поједини родитељи посебно ослањају у изазовима родитељства, када су у питању деца са одређеним потешкоћама у развоју, уз напомену да сви ови системи треба да буду оспособљени и да пруже подршку и савете родитељима. На крају, државни секретар министарства је позвала Одбор, да сви заједнички узму активно учешће у афирмацији родитељства, као стила живота, у којем дете није објекат васпитања, већ партнер својих родитеља у учењу, игри и у животу.

Потом се Одбору обратила проф. др Славица Ђукић Дејановић, специјални саветник председника Владе и председник Управног одбора Пројекта „Подстицајно родитељство кроз игру“.

Говорећи о важности срећног детињства и великог значаја који период детињства има на целокупни каснији живот детета и његове могућности да се у каснијем животу избори са различитим потешкоћама, проф. др Славица Ђукић Дејановић се осврнула на чињеницу да УНИЦЕФ већ трећу годину, на глобалном нивоу, обележава месец родитељства, као израз дубоког поштовања према оној генерацији која ће једног дана бити носилац друштва, односно према генерацији наше деце. Такође је нагласила значај раног психомоторног развоја, наводећи да први дани дечијег живота, од момента зачећа плода па до четврте године судбински одређују бихијеворални психолошки аспект, односно потенцијале које једно дете има. Изразила је задовољство због укључивања Одбора за права детета у обележавање овог изузетно значајаног месеца, који подсећа све родитеље и старатеље колико је њихова улога битна. Поред тога, истакла је важност што се ове године у фокус обележавања месеца родитељства ставило тежиште на ментално здравље родитеља и то превасходно због ситуације са пандемијом, уз напомену да нико није био оптерећенији, нити је доживео више анксиозности него родитељи који су требали да ускладе своје родитељске обавезе са професионалним, као и додатним обавезама према својим старијим родитељима које су проистекле из новонасталих околности пандемије. Уважавајући значај Одбор за права детета, као и Савета за права детета, као саветодавног тела Владе, изнела је неколико статистичких података са циљем давања одређених смерница за то шта би се могло у овој области урадити, како у оквиру надлежности Народне скупштине, тако и онога шта би Савет за права детета могао сугерирати Влади. Поред осталог, упознала је Одбор и са податком да на узрасту од две до четири године, свако друго дете има изостанак и лишено је улоге оца у игри и васпитању, што указује да трендови морају бити партнерство у односу према деци и њиховом одгоју и да је то један од задатака на коме се мора радити. Посебно је нагласила и изнела чињеницу да су родитељи декларативно против физичко кажњавање деце, али да анализе показују да је свако треће дете, узраста од три и четири године, физички кажњавано. Поред тога, поменула је и резултате једне анализе коју је УНИЦЕФ урадио 2019. године, а тиче се нивоа доступности знања деце из сиромашних породица, где је установљено да 50% те деце нема приступ књигама на узрасту од пет година. Осврнула се и на чињеницу да рани развојни период у погледу психомоторног развоја и откривање евентуалних ризика у том периоду код 70% деце даје повољне резултате и истакла значај детекције у раном периоду било ког развојног поремећаја на психолошком или физичком плану. С тим у вези, изнела је податак да ће 70% те деце апсолутно неометано ићи у даље етапе живота, док ће 20% деце морати да буду подвргнути одређеним дијагностичким, терапеутским и рехабилитационим процедурама. На крају је посебно нагласила да се ове године месец родитељства реализује у Републици Србији кроз пројекат УНИЦЕФ-а, Влада Републике Србије и Лего фондација, бројним активностима и са тенденцијом да се направи модел за ваљано родитељство у шест градова и то: у Београду, Новом Пазару, Крагујевцу, Бору, Врању и Новом Саду, где се заправо праве модели за ваљано родитељство уз поштовање културолошких разлика у различитим срединама, који ће се понудити великом броју општина и јединица локалне самоуправе широм Републике Србије. На крају свог уводног излагања, проф. др Славица Ђукић Дејановић се осврнула на питање важности како законодавне, тако и надзорне функице Народне скупштине и Одбора за права детета, сматрајући је изузетно значајном, посебно у овом месецу родитељства и пожелела народним посланицима и члановима Одбора да наставе са квалитетним и добрим послом који обављају.

 У току дискусије, чланови и заменици чланова Одбора су поздравили подробно излагање уводничара, као и важност самих података које су том приликом презентовани. Поред изнетих података добијених на основу научно-психолошких истраживања, током дискусије је поменут и значај теолошко-психолошких истраживања деце на раном узраста, као и корелација података добијених на основу оба истраживања. Наиме, изнета су запажања да се карактер детета формира до седме године живота, а да потом следи образовна и културна надградња, али да се главни елементи конструкције личности заокружују до дететове седме године, као и да је уочено постојање већег васпитног ефекатка на дете кроз имплицитан васпитни утицај, него експлицитан утицај (који се примењује у сврху усвојања жељених вредности, знања и понашања од стране детета), као и да је амбијент у коме дете живи, до своје седме године, од пресудне важности и значајно утиче за развој детета. Поред наведеног, током дискусије су изнети предлози да се успостави традиција обележавања Месеца родитељства и да се његово обележавање настави не само сваке године током јуна месеца, него да се ова тема родитељства афирмише у току целе године, као што је урађено и остварено на тему борбе против насиља над женама и децом. Поздрављено је што је УНИЦЕФ-ов пројекат ставио фокус на ментално здравље родитеља и партнерство између родитеља и деце, са предлогом да се у будућности организују слични пројекти, у којима би се фокус ставио на подршку младим родитељима, али уз обухватање што више локалних самоуправа. У дискусији је поменуто да поред фокуса на децу млађег узраста, тачније предшколског узраста, треба обратити пажњу и освестити важност и проблеме деце школског узрастата, поготово нижих разреда, као такође изузетно важног формативног периода у развоју сваког детета, уз посебан осврт на проблем присуства вршњачког насиља у нижим разредима основних школа.

Проф. др Славица Ђукић Дејановић је одговарајући на питање шта представници институција могу конкретно да помогну по питању вршњачког насиља, информисала Одбор да су урађене анализе и да је установљено да се личност насилника формира до седме године живота, посебно од треће до седме, када се дете идентификује са моделима из своје средине, те да се из тих разлога сматра да је управо у том периоду рад са децом у превенцији насиља и уличних ситуација и уопште једне одрживости и сталности квалитета код деце изузетно значајан. Такође је објаснила да је поменути ЛЕГО пројекат препознао важност уочавања узрочника, односно узрока проблема у понашању деце у основној и средњој школи, уз констатацију да су се спустиле старосне границе агресивности које деца испољавају, али да потенцијалне насилнике треба идентификовати на раном узрасту, узимајући у обзир да се поремећај личности и личност агресора формира управо у раном узрасту. Уз то је посебно нагласила да је ЛЕГО пројекат усмерен и конципиран на тај начин да обједини три међусекторска заједништва и то здравље, образовање и социјалну заштиту, полазећи од чињенице да свако дете које се роди бива обухваћено овим трима системима, а на начин да се едукују васпитачице у предшколским установама, социјалне раднице у центрима за социјални рад и патронажне сестре. Поред наведеног, а полазећи од пројекта „Подстицајно родитељство кроз игру“, објаснила је да подстицајно родитељства значи да треба подстицати позитивне особине сопственог детета, а инхибирати и тражити помоћ за оне које то нису.

Током дискусије, од стране чланова и заменика чланова Одбора, изнета је сугестаја да би Министарство за бригу о породици и демографију и Министарство просвете, науке и технолошког развоја могли заједнички да се позабаве питањем побољшања ефикасности процедура око решавања вршњачког насиља у школама. Поред тога, поменуто је и постојање ризика по децу, због потенцијалних штетних утицаја друштвених мрежа, као и питање и проблем породица које имају децу са посебним потребама, уз препоруку да се тим породицама може додатно помоћи и оснажити их увођењем додатних програма који би били од помоћи родитељима деце са посебним потребема. Посебно је скренута пажња на постојање различитих облика насиља поред вршњачког насиља и насиља путем интернета, попут облика постојања насиља које не садржи искључиво физичко насиље, него се односе на изопштавање из група. Наиме, изопштавање из групе је препознато, по сазнањима и искуствима са терена, као тренутно једно од најраспрострањенијих врста насиља (пројекат за превенцију вршњачког насиља лиценциран у Заводу за унапређење образовања и васпитања, аутора Илија Животић, народниог посланика и члана Одбора за права детета, који је намењен за васпитаче у вртићима и основним школама од првог до четвртог разреда, као и родитељима). Ослањајући се на податке добијене из практичне примене пројеката за превенцију вршњачког насиља, уочено је изузетно слабо интересовање и учешће родитеља и истакнуто да треба ставити акцернат на мотивисање родитеља и њиховом освештавању о значају њихове улоге у детектовању и решавању проблема вршњачког насиља код своје деце. Такође, током дискусије је од стране чланова Одбора изражено задовољство што се први пут обележава јун - месец родитељства, као и чињеница да је 60 хиљада породица у Републици Србији обухваћено пројектом у оквиру којег се ради на три врло важне области које су од суштинског значаја за родитељство, али и за рани развој детета, а то су и здравље, образовање и социјална заштита, уз констатацију да се само у мултисекторској сарадњи и у корелацији ова три система може на адекватан начин извршити подстицај на родитеље да благовремено препознају потребе детета и да пруже адекватну помоћ и подршку у задовољавању дететових потреба. Такође, било је и речи да је узраст од нула до шест година најзначајнији за целокупан развој детета из разлога што дете обрасце породичног васпитања и понашања усваја првенствено од својих родитеља и укућана и те обрасце понашања преноси касније и у своју породици. Истакнуто је да је родитељство један од најодговорнијих дужности и обавеза и да би било пожељно да што више родитеља прође кроз одређене програме припреме и обуке како би знали да препознају потешкоће и проблеме код деце. С тим у вези, као један од битних алата у подршци родитељима препознате су управо школе за родитеље, али и рад са младима као и са младим брачним паровимаа који намеравају да постану родитељи, уз констатацију да је уочена мањкавост што се сви програми који се односе на школе за родитеље код нас слабо потенцирају и афирмишу.

 Милка Миловановић Минић, државни секретар министарства, је информисала Одбор о томе да је Министарство за бргу о породици и демографију предлагач Закона о измена и допуна Породичног закона и да се очекује измена многих одредби закона, између осталог и увођење потпуне забране физичког кажњавања деце. Посебно је ставила акценат на то да сама одредба забране физичког кажњавања није репресивна правна норма, већ подразумева континуиран рад са родитељима, односно активан рад са родитељима кроз саветовалишта у циљу подстицања и развијања ненасилних стилова васпитања и афирмације позитивног родитељства. Поред тога, испред Министарства је најављена сарадња са УНИЦЕФ-ом по питању спровођења анализе ресурса у заједници, тачније анализе ресурса у 80 дневних боравака и 40 саветовалишта за брак широм Републике Србије, са надом да ће резултати овог истраживања у значајној мери бити подршка имплементацији Програма „Подстицајног родитељства“. Поред тога, Одбор је информисан и о том да је министарство планирало обилазак 150 локалних самоуправа како би се сагледале прилике на терену и уочили ефикасни начини унапређења демографска слике Републике Србије, наглашавајући да је брига о родитељима препозната као темељ једне дугорочне и квалитетне демографске политике.

У току дискусије посебно је стављен акценат на то да су деца, као и демографска слика земље стратешко опредељење Републике Србије, наглашавајући да је улагање у децу улагање у будућност. Поред тога, било је и речи да је у предходном периоду доста учињено на нивоу локалних самоуправа (нпр: општине Кнић, велики допринос некадашњег ресора за демографију и популациону политику, на челу са проф. др Славицом Ђукић Дејановић што је резултирало повећањем броја новорођених беба на територији општине Кнић, великим напретком по питању образовања деце, као и оснивањем саветовалиштва за младе и за родитеље). Такође, уочено је да су досадашње мере које су спровођене на локалном нивоу, кроз разне видове популационе политике и политике демографије, изузетно значајне за мање средине и да је улагање у села и у мање локалне средине од изузетне важности за очување становништва у сеоским и малим срединама. С тим у вези, изнета је сугеристија и предложено је да све што се тренутно реализује у оквиру ЛЕГО пројекта у великим градовима, буде исто доступно и омогућено у мањим локалним срединама.

Говорећи о проблему вршњачког насиља и насиља у породици, током дискусије је уочен проблем који је видљив у мањим локалним срединама, где се становништво тешко одлучују да насиље пријаве из разлога што се људи међусобно познају. Полазећи од тога, изнет је предлог да се на нивоу министарства покрене и афирмише модел међусекторске сарадње који би локалне самоуправе преузеле, а на начин да се оснује савет који би у поменутим случајевима реаговао и пријављивао насиље и омогућавао тиме да деца и у мањим срединама имају адекватну заштиту од сваког облика злостављања. Такође, истакнута је неопходност интерсекторске сарадње у локалним самоуправама, са циљем што већег мотивисања родитеља, будућих родитељи, као и посвећивања додатне пажње омладини у саветовалиштима за омладину, а у сврху подизања свести и едукације будућих родитеља и омладине о важности родитељства и његовог пресудног утицаја на развој и целокупан живот детета. У вези са горе поменутим, испред Министарства за бригу о породици и демографију је наглашено да су канцеларије за младе на нивоу локалних самоуправа значајни ресурси управо за подизање свести младих о значају и превенцији болести које утичу на репродуктивно здравље, али и уопште храбрење младих људи да што пре ступају у брачне заједнице и да рађају децу, а уз снажну подршку које Министарство даје у програму „Србија 2025“, којим се кроз побољшање прилика за живот на локалу подржава и оснажује развој локалних самоуправа.

Током дискусије председник Одбора је посебно ставио акценат на присутан проблем одсуства очева у подизању деце, што се одражава на родитељство у целини, али такође препознајући и додатне потребе и проблеме категорије деце са посебним потребама, као и деце која имају неку болест. Говорећи у том правцу, председник је нагласио да треба видети које конкретне кораке треба предузети и шта би требало изменити у оквиру постојећих законских решења, па је с тим у вези позвао да се испред Одбора изађе са одређеним конкретним предлозима. Поред тога, председник је искористио прилику да скрене пажњу Министарству на конкретан случај, који је био и предмет медијског интересовања, а тиче се додељивања старатељства за дете у Раковици и истакао да је првенствено требало водити рачуна о интересу самог детета, на шта је одговорено да Министарство прати случај од почетка и да је спроведена контрола над стручним радом, у области породично правне заштите, контрола над стручним радом и стручним процедурама у Центру за социјални рад, али да нису пронађена никаква одступања, о чему су обавештене све релевантне институције, уз напомену да Центар за социјални рад даје мишљење, али да то мишљење није одлучујуће, из разлога што суд цени и друге доказе у доказном поступку.

 Председник Одбора је, на крају, закључио да је идеал свих нас да деца остварују своја права у хармоничном и подстицајном породичном окружењу у чијем остваривању родитељи имају кључну улогу и да ће у том смислу Одбор за права детета наставити са активностима усмереним на додатно унапређење права деце, са посебним освртом на континуирану и потпуну посвећеност заштити права деце, родитеља и породице уопште, уз сугестију да се на нивоу Одбора покрену иницијативе у циљу конкретнијег сагледавања и доношења решења у овој области.

Седница је завршена у 14,15 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Јелена Ђорић Ивица Дачић